รมว.แรงงาน ย้ำบอร์ดอุทธรณ์ สำนักงานประกันสังคม ยึดประโยชน์ประชาชนเป็นที่ตั้ง สร้างความเสมอภาคในสังคม
นายสุชาติ ชมกลิ่น รัฐมนตรีว่าการกระทรวงแรงงาน ให้การต้อนรับนายอาทิตย์ อิสโม ประธานกรรมการคณะกรรมการอุทธรณ์ สำนักงานประกันสังคม และกรรมการอุทธรณ์ เข้าพบเพื่อรายงานผลการดำเนินงานของคณะกรรมการอุทธรณ์ ในการแก้ไขปัญหาการอุทธรณ์ของผู้ประกันตนมาตรา 39 รายงานผลการดำเนินงานการพิจารณาเรื่องอุทธรณ์ของคณะกรรมการอุทธรณ์ ตั้งแต่เดือนกุมภาพันธ์ 2564 ถึงกันยายน 2565 ซึ่งคณะกรรมการอุทธรณ์ สำนักงานประกันสังคม ได้แต่งตั้งขึ้นตามพระราชบัญญัติประกันสังคม พ.ศ. 2533 มีหน้าที่พิจารณาอุทธรณ์ของนายจ้าง ผู้ประกันตนหรือบุคคลอื่นใด ที่ยังไม่พอใจในคำสั่งของเลขาธิการหรือของพนักงานเจ้าหน้าที่ซึ่งสั่งการตามอำนาจหน้าที่การพิจารณาวินิจฉัยอุทธรณ์ของคณะกรรมการอุทธรณ์ ซึ่งเป็นองค์กรที่มีอำนาจพิจารณาอุทธรณ์ที่จัดตั้งขึ้นในรูปแบบคณะกรรมการ มีผู้ทรงคุณวุฒิและตัวแทนนายจ้าง ลูกจ้าง ในลักษณะไตรภาคีรัฐมนตรีว่าการกระทรวงแรงงาน กล่าวว่า กระทรวงแรงงานขอบคุณคณะกรรมการอุทธรณ์ในหลายๆ เรื่องที่ได้ดำเนินงานร่วมกันในการช่วยเหลือดูแลสิทธิประโยชน์ของผู้ใช้แรงงาน และขอให้แนวทางการทำงานโดยมองประชาชนเป็นตัวตั้ง รับฟังปัญหาของประชาชนและนำปัญหามาทำเป็นนโยบายเพื่อแก้ไข ซึ่ง พลเอก ประยุทธ์ จันทร์โอชา นายกรัฐมนตรี ได้อนุมัติโครงการต่างๆ ในทุกเรื่องที่ประชาชนได้ประโยชน์ สำหรับคณะกรรมการอุทธรณ์ชุดนี้ที่ได้ดำเนินการวินิจฉัยอุทธรณ์ภายใต้หลักการบาลานซ์ความรู้สึกประชาชน เพื่อสร้างความยุติธรรม ภายใต้หลักมนุษยธรรมและสร้างความเสมอภาคเท่าเทียมให้เกิดประโยชน์สูงสุดในสังคม ทั้งในส่วนของนายจ้าง ลูกจ้าง และพี่น้องผู้ใช้แรงงาน ซึ่งสอดคล้องกับนโยบายรัฐบาลที่จะมุ่งพัฒนาทรัพยากรมนุษย์ของชาติให้แข็งแรง ประเทศชาติแข็งแรงและประชาชนมีความมั่นคงในชีวิต